คลอดกม.ขายฝาก
ครม.เห็นชอบร่าง พ.ร.บ. ขายฝาก นายกฯ สั่งเร่งแก้ปัญหาที่ดินเกษตรกรหลุดมือปีละแสนราย หรือ 1 ล้าน ไร่ต่อปี
19 ก.ย. 2561

ครม.เห็นชอบร่าง พ.ร.บ. ขายฝาก นายกฯ สั่งเร่งแก้ปัญหาที่ดินเกษตรกรหลุดมือปีละแสนราย หรือ 1 ล้าน ไร่ต่อปี
นายกอบศักดิ์ ภูตระกูล รมต.ประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบร่างพระราชบัญญัติ (พ.ร.บ.) คุ้มครองประชาชนในการทำสัญญาขายฝากที่ดินเพื่อเกษตรกรรมหรือที่ดินเพื่ออยู่อาศัย พ.ศ....ตามที่คณะกรรมการปฏิรูปกฎหมายในระยะเร่งด่วนเสนอ โดย พล.อ.ประยุทธ์ จันทร์โอชา นายกรัฐมนตรี กล่าวว่า ให้เร่งรัดดำเนินการผลักดันให้ออกมาบังคับใช้โดยให้เร่งประสานคณะกรรมการกฤษฎีกาเพื่อจะได้เสนอต่อสภานิติบัญญัติแห่งชาติ (สนช.) พิจารณาต่อไป
สำหรับสาระสำคัญของกฎหมายประกอบด้วยกำหนดให้เอกสารการขายฝากต้องผ่านการตรวจสอบจาก เจ้าหน้าที่ที่ดินและการจดแจ้งต้องกระทำต่อหน้าเจ้าหน้าที่สัญญาขายฝากอายุต้องไม่น้อยกว่า 1 ปี เพื่อให้เกษตรกรมีเวลาหาเงินไถ่ถอน และก่อนหมดอายุสัญญาให้ผู้รับฝากมีหน้าที่แจ้งเจ้าทรัพย์ไม่น้อยกว่า 6 เดือน
ด้านราคาการฝากทรัพย์กำหนดไว้ สินไถ่จะเกินราคาขายฝากบวกดอกเบี้ยไม่เกิน 15% ต่อปีเท่านั้น กรณีครบกำหนดไถ่ถอนแล้วเจ้าหนี้หนีหน้าเพื่อประสงค์อ้างว่า ผู้ขายฝากมาชำระไม่ตรงกำหนด เพื่อหวัง เอาที่ดิน ให้เจ้าของที่ดินสามารถนำทรัพย์ไปวางต่อเจ้าหน้าที่เพื่อไถ่ถอนได้